羣玉亭
作者：朱翌
朝代：宋

paragraphs: 泗濱石窟如蟻族，巧匠琢山如琢木。
不問人家與官舍，軒窗隨分作巖谷。
符離城東石更多，天劃神刓相倚綠。
當年來過玉局翁，拄杖敲門步幽麓。
翼然危屋誰所興，賜以嘉名號羣玉。
翁家自有小仇池，壺中九華伴孤獨。
經行趣尚絕世姿，醜好例皆蒙紀錄。
銀鈎爛爛照無窮，走馬來看僵立僕。
是時官梅香正闌，亦有海棠紅映肉。
老翁蓋棺二十年，世上遺編數遭獄。
只今見字如見人，滿眼清風亂庭竹。
想當入海期汗漫，雲車屢下仙山曲。
仙山縹緲虛無間，我欲憑之兩黄鵠。